Metallica

Moodustamine ja algusaastad (1981–1983)

Metallica loodi Los Angeleses 1981. aasta lõpul, kui Taanis sündinud trummar Lars Ulrich pani Los Angelese ajalehte The Recycler kuulutuse, milles seisis: "Trummar otsib teisi metal-muusikuid, kellega koos musitseerida." (originaal: "Drummer looking for other metal musicians to jam with Tygers of Pan Tang, Diamond Head and Iron Maiden."). Kitarristid James Hetfield ja Hugh Tanner bändist Leather Charm vastasid kuulutusele. Vaatamata sellele, et ta ei asutanud veel bändi, küsis Ulrich Brian Slagelilt, kas ta saaks salvestada laulu plaadifirma tulevasele kogumikalbumile "Metal Massacre". Slagel nõustus ning Ulrich kutsus Hetfieldi laulma ja rütmikitarri mängima. Bänd asutati ametlikult oktoobris 1981, viis kuud pärast Ulrichi ja Hetfieldi esimest kohtumist.
Ulrich rääkis oma sõbra Ron Quintanaga, kes otsis nime fänniajakirjale. Quintana pakkus nimedeks MetalMania ja Metallica, Ulrich valis bändi nimeks Metallica. Teine kuulutus pandi samasse ajalehte kitarristi leidmiseks. Dave Mustaine vastas kuulutusele; Ulrich ja Hetfield palkasid ta, kui olid näinud tema kalleid kitarriseadmeid. Aasta 1982 algul salvestas Metallica oma esimese originaallaulu "Hit the Lights" Metal Massacre I kogumiku jaoks. Hetfield mängis bassi ja Lloyd Grant kitarri. Metal Massacre I anti välja 14. juunil 1982, varajasel trükil oli bändi nimi valesti: "Mettallica". Metallica sai tänu laulu avaldamisele oma esimese kontserdi 14. märtsil 1982 Anaheimis Californias. Kontserdil osales ka värskelt palgatud basskitarrist Ron McGovney. Bändi kontsertide edu tuli kiirelt, nad valiti briti heavy metal'i bändi Saxon soojendajaks ühele kontserdile, mis oli osa nende 1982. aasta USA turneest. See oli Metallica teine kontsert. Metallica salvestas oma esimese demo Power Metal, mille nimi oli inspireeritud Quintana varajastest visiitkaartidest.
Termini "thrash metal" mõtles välja ajakirja Kerrang! ajakirjanik Malcolm Dome, viidates Anthraxi laulule "Metal Thrashing Mad" Kerrang!'i 62, leheküljel 8, mis avaldati 23. veebruaril 1984. Enne seda nimetas Hetfield Metallica muusikat power metaliks. 1982. aasta lõpul käisid Ulrich ja Hetfield Lääne Hollywoodi ööklubis Whisky a Go Go kontserdil, kus esines ka basskitarrist Cliff Burton bändis Trauma. Mõlemad olid vaimustuses Burtoni wah-wah-pedaali kasutamisest ning kutsusid ta Metallicasse. Hetfield ja Mustaine tahtsid, et McGovney bändist lahkuks, sest nad arvasid, et ta "ei panustanud midagi, vaid lihtsalt järgnes". Kuigi Burton esialgu keeldus pakkumisest, oli ta aasta lõpus nõus liituma tingimusel, et bänd kolib El Cerritosse San Francisco Bay Areas. Metallica esimene kontsertetteaste Burtoniga oli ööklubis The Stone märtsis 1983 ja esimene salvestis temaga oli "Megaforce'i" demo (1983).
Metallica oli valmis salvestama oma debüütalbumit, aga kui Metal Blade polnud võimeline selle kulusid kandma, hakkas bänd teisi võimalusi otsima. Kontserdikorraldaja Johny "Z" Zazula, kes oli kuulnud demo "No Life 'til Leather" (1982), pakkus vahendada plaadilepingut Metallica ja New Yorgi plaadifirmade vahel. Pärast nende plaadifirmade huvi puudumist laenas Zazula piisavalt raha, et katta salvestise eelarve ning allkirjastas lepingu Metallica ja enda plaadifirma (Megaforce Records) vahel.

"Kill 'Em All", "Ride the Lightning" ja "Master of Puppets" (1983–1986)

Mais 1983 sõitis Metallica Rochesteri linna New Yorgi osariigis, et salvestada oma debüütalbum "Metal Up Your Ass", mille produtsent oli Paul Curico. Teised bändi liikmed otsustasid vahetult enne plaadi salvestamise algust Mustaine'i vallandada tema alkoholi kuritarvitamise tõttu. Expoduse kitarrist Kirk Hammett asus bändi uueks kitarristiks samal pärastlõunal.
Mustaine, kes asutas pärast seda bändi Megadeth, on väljendanud oma vastumeelsust Hammetti suhtes erinevates intervjuudes, öeldes, et Hammett "varastas" tema töö. Mustaine oli vihane, kuna arvas, et Hammett sai kuulsaks tänu Mustaine'i enda kirjutatud loomingule. Mustaine pani Megadethi debüütalbumile "Killing Is My Business... and Business Is Good!" (1985) laulu "Mechanix", mille Metallica muutis ja nimetas ümber "The Four Horsemen'iks" albumil Kill 'Em All. Metallica esimene kontsertetteaste Hammettiga oli 16. aprillil 1983 ööklubis The Showplace Doveris New Jerseys; teine esineja oli Anthraxi originaalkoosseis. See oli esimene kord, kui need kaks bändi kontserdil koos esinesid.
Kuna tekkisid konfliktid plaadifirmaga ja edasimüüjad keeldusid müümast albumit nimega "Metal Up Your Ass", muudeti albumi nimi "Kill 'Em All'iks". USA-s oli albumi väljaandja Megaforce Records ja Euroopas Music for Nations. Album saavutas aastal 1986 edetabelis Billboard 200 155. koha. Kuigi album ei olnud esialgu rahaliselt edukas, teenis see Metallicale kasvava fänniklubi underground metal'i kogukonnas. Et toetada väljaandmist, alustas Metallica turneed "Kill 'Em All for One" koos Raveniga. Veebruaris 1984 toetas Metallica Venomit nende turneel "Seven Dates of Hell", mille ajal esines bänd 7000 inimese ees Aardschok Festivalil Zwolle's Hollandis.
Metallica salvestas oma teise albumi "Ride the Lightningi" Sweet Silence Studios Kopenhaagenis Taanis. See avaldati 1984. aasta augustis ja see saavutas 100. koha edetabelis Billboard 200. Prantsuse trükkipress trükkis eksikombel albumile rohelised kaaned, mida nüüd peetakse kogutavaks esemeks. Mustaine on üks autoritest lauludel "Ride the Lightning" ja "The Call of Ktulu".
Elektra Records A&R'i juhataja Michael Alago ja Q-Prime Managementi kaasasutaja Cliff Burnstein läksid Metallica kontserdile 1984. aasta septembril. Neile avaldas esitus muljet ning sõlmiti leping Metallica ja Elektra vahel. Metallica kasvav edu oli selline, et bändi briti plaadifirma Music for Nations andis singli Creeping Death välja piiratud koguses. Seda müüdi USA-s 40 000 eksemplari. Singli kolmest laulust kaks – kaverid Daimond Headi "Am I Evil?" ja Blitzkriegi "Blitzkrieg" – ilmusid 1989. aasta Elektra "Kill 'Em All'i" kordustrükis. Metallica esimene suurem Euroopa turnee oli ansambliga Tank, keskmiselt 1300 pealtvaatajaga ühel kontserdil. USA-sse naastes alustasid nad turneed, kus teiseks peaesinejaks oli W.A.S.P. ning soojendajaks Armored Saint. Metallica seni suurim kontsert oli Monsters of Rock festivalil, Doningtoni pargis Inglismaal 17. augustil 1985, publikuks oli 70 000 inimest. Day on the Green festivalil Oaklandis Californias oli bändi kuulamas 60 000 inimest.
Metallica kolmas stuudioalbum, "Master of Puppets", salvestati Sweet Silence Stuudios ja avaldati märtsis 1986. Album jõudis edetabelis Billboard 200 29. kohale ning püsis seal 72 nädalat. See oli bändi esimene album, mis saavutas kuldplaadi staatuse ning see saavutas kuuekordse plaatinaplaadi staatuse 2003. aastal. Steve Huey AllMusicust pidas albumit "bändi suurimaks saavutuseks". Pärast albumi väljaandmist oli Metallica soojendusesinejaks Ozzy Osbourne'i USA turneel. Hetfield vigastas oma rannet lumelauaga sõites; ta jätkas turneed lauldes, kuid rütmikitarri mängis kitarritehnik John Marshall.

Burtoni surm ja "Garage Days Re-Revisited" (1986–1987)

27. septembril 1986 turnee "Damage Inc." Euroopa osa ajal tõmbasid bändiliikmeid kaarte, et selgitada, kes millises ringreisibussi koikus magab. Burton võitis ja valis magamiseks Hammetti koiku. Päikesetõusu ajal Rootsis Dörarpi lähedal kaotas bussijuht bussi üle kontrolli, buss libises külg ees ja käis mitu korda ümber katuse. Ulrich, Hammett ja Hetfield ei saanud tõsiseid vigastusi, kuid basskitarrist Burton jäi bussi alla ja suri.
Burtoni surm pani Metallica tuleviku kahtluse alla. Kolm ülejäänud liiget otsustasid, et Burton oleks tahtnud, et nad jätkavad ning, olles saanud Burtoni perekonnalt õnnistuse, hakkasid nad uut basskitarristi otsima. Ligikaudu 40 inimest kandideeris sellele kohale. Bändi valiti Jason Newsted. Newstedi esimene kontsert Metallicaga oli Country Clubis Resedas Californias.
Pärast Newstedi liitumist lahkus bänd El Cerritost, kolis Berkeley ja Albany vahet ning jäi lõpuks paigale San Rafaelis.
Metallica lõpetas oma turnee 1987. aasta alguses. Märtsis 1987 vigastas Hetfield taas lumelauaga sõites oma rannet, seetõttu pidi bänd ära jätma oma esinemise "Saturday Night Live'is". Augustis 1987 avaldas Metallica EP "The $5.98 E.P.: Garage Days Re-Revisited", millel on kõik lood kaverid. EP salvestati, et kasutada bändi värskelt ehitatud stuudiot, testida Newstedi oskusi ning leevendada leina pärast Burtoni surma. Cliff 'Em All, mis kajastab Burtoni kolme aastat Metallicas, ilmus 1987. aastal.

"...And Justice for All" ja "Metallica" (1988–1993)

Metallica esimene stuudioalbum pärast Burtoni surma, "...And Justice for All", avaldati 1988 aastal. Album oli edukas, saavutades 6. koha edetabelis Billboard 200. Album saavutas plaatinastaatuse üheksa nädalat pärast ilmumist. Newstedi bass oli sihilikult vaigistatud ja muusikalised ideid ei võetud kuulda – kuigi ta oli üks loo Blackened autoritest. Plaadi promomiseks alustas Metallica turneed "Damaged Justice".
Aastal 1989 sai Metallica oma esimese Grammy nominatsiooni uues kategoorias "Parim hard rock'i / metal'i vokaal- või instrumentaalesitus". Grammy sai Jethro Tull.
"...And Justice for All'i" avaldamisele järgnevalt avaldas Metallica oma esimese muusikavideo "One".
Aastal 1990 alustas bänd oma uue albumi salvestamist stuudios One on One Recording's. Produtsendiks palgati Bob Rock. "Metallica" debüteeris esikohal 10 riigi edetabelites ning müüs esimesel nädalal USA-s 650 000 eksemplari. See album tõi Metallicale mainstreami tähelepanu, see on saavutanud 16-kordse plaatinaplaadi staatuse. Albumi valmimist ja sellele järgnenud turneed on kajastatud filmis "A Year and a Half in the Life of Metallica".
8. augustil 1992 Guns N' Roses/Metallica Stadium Touri ajal sai Hetfield teise ja kolmanda astme põletused. Ta astus laulu "Fade to Black" ajal 3,7 m kõrgusse leeki. Taas mängis John Marshall tema asemel rütmikitarri.

"Load", "Reload", "Garage Inc." ja S&M (1994–1999)

Pärast pea kolmeaastast Metallica promoturneed naasis Metallica stuudiosse, et kirjutada ja salvestada oma kuues album. Bänd veetis umbes aasta kirjutades ja salvestades uusi lugusid, tulemuseks oli Loadi väljaandmine 1996. aastal. Load debüteeris Billboardi edetabelis esikohal. Album näitas muutust bändi muusikas ja uut imagot, bändi liikmed olid oma juuksed maha lõiganud. Metallica oli peaesineja alternatiiv rocki festivalil Lollapalooza 1996. aastal.
Metallica salvestas Loadi tegemise ajal piisavalt materjali, et anda välja duubelalbum. Otsustani välja anda pooled lauludest ning ülejäänutega edasi töötada ja need järgmisel aastal välja anda. Selle tulemusena järgnes album Reload. Et promoda Reloadi, esitas Metallica lood "Fuel" ja "The Memory Remains" koos Marianne Faithfulliga "Saturday Night Live'is" detsembris 1997.
Aastal 1998 koostas Metallica kaverdatud lugudest duubelalbumi "Garage Inc." Esimene plaat sisaldas värskelt salvestatud kavereid, teisel plaadil olid lood "The $5.98 E.P.: Garage Days Re-Revisited" EP-lt, erinevate singlite B-pooltel olnud kaverid ja neli Motörheadi kaverit.
21. ja 22. aprillil 1999 salvestas Metallica kaks esitust koos San Fransisco sümfooniaorkestriga (juhatas Michael Kamen). Kamen pakkus selle idee välja juba 1991. aastal. Metallica kirjutas kontserdi tarbeks ka kaks uut lugu: No Leaf Clover ja -Human. Helisalvestis ja kontserdi kaadrid anti välja 1999. aasta albumil ja kontsertfilmil "S&M".

Probleemid Napsteriga, Newstedi lahkumine ja "St. Anger" (2000–2005)

Aastal 2000 avastas Metallica, et nende loo "I Disappear" demo oli jõudnud Napsterisse ja levinud üle kogu maailma, ehkki lugu polnud veel valmis ning pidi avaldatama alles filmi "Mission: Impossible II" heliribal. Metallica avastas peagi ka seda, et kogu nende looming oli Napsteri kaudu vabalt saadaval ning algatas autoriõiguste rikkumise tõttu kohtuasja, nõudes, et 300 000 Napsteri kasutajat, kes levitasid bändi loomingut, eemaldataks faililevitusvõrgust. 2001. aastal leppisid Metallica ja Napster kokku kohtuvälises lahendis, millega mitmete Napsteri kasutajate kontod suleti. Otseselt ühegi üksikisiku vastu bänd siiski kohtuteele ei läinud. Lars Ulrich esines 11. juulil 2000 aga USA Senati Juriidilise Komitee ees kõnega autoriõiguste rikkumise suhtes.
Bändi selline käitumine tekitas nii fännide kui ka mitmete teiste muusikatarbijate seas suurt pahameelt. Leiti, et Metallica on vaid raha peal väljas ning kõige enam sai kriitika osaliseks Lars Ulrich, keda peeti asja peamiseks algatajaks ning läbiviijaks. Bändi kohta tehti paroodiakoomikseid ja -animafilme ning mitmed fännid teatasid, et ei taha Metallica ega selle muusikaga enam mingit tegemist teha. Paraku ei jäänud nördinud fännide reaktsioon Metallicale 2001. aastal ainsaks tõsiseks tagasilöögiks.
2001. aastal, kui bänd plaanis minna stuudiosse uut albumit salvestama, teatas bassist Jason Newsted, et ta lahkub bändist, tuues põhjuseks füüsilised kahjustused, mida ta endale oli muusikat mängides teinud. Hiljem selgus siiski, et peamiseks põhjuseks olid vastuolud James Hetfieldiga, kes vastustas Newstedi kõrvalprojekti, bändiga Echobrain, tegelemist. Et suhted bändis olid üldiselt halvad, oli bänd palganud psühhoterapeudi, mis Newstedi sõnul oli "nõrk ja lame".
Järgmiseks hoobiks oli Hetfieldi minek alkoholi võõrutusravile 2001. aasta juulis, misjärel bändi tegevus lakkas. Ulrich ja Hammet pidid esimest korda Metallica ajaloos kaaluma tõsiselt bändi eksisteerimise lakkamise võimalust. Siiski otsustas Hetfield pärast võõrutusravi bändi juurde naasta ning kolmekesi jätkati ettevaatlikult albumi salvestamist. Bassimängija osa täitis bändi produtsent Bob Rock. Newstedi asemel võeti alles 2003. aastal bassimeheks Robert Trujillo, kes varem oli mänginud bändis Suicidal Tendencies ja koos Ozzy Osbourne'iga. Samal ajal oli Newsted liitunud Kanada bändiga Voivod ning esines ka koos Ozzyga.
Juunis 2003 avaldas Metallica kaheksanda täispika stuudioalbumi "St. Anger". Selle muusika on taotluslikult krobeline ja ilustamata, hoopis teise stiiliga kui bändi varasem looming. Seetõttu sai album ka palju kriitikat, eriti märgiti seda, et Hetfieldi vokaal on liiga pehme ja paindlik, Ulrichi trummid kõlavad liiga tuhmilt ja kumedalt ning üheski loos pole soolosid, mis Metallica puhul tundus varem mõeldamatu. Sellele vaatamata saatis albumit suhteliselt suur müügiedu ning juba selle ilmumise fakt üksinda andis märku, et bänd on elus ja tegutseb.
2004. aastal andis Metallica välja mitu singlit. Valmis dokumentaalfilm "Some Kind Of Monster", mis näitas nii "St. Angeri" tegemise käiku kui ka bändis valitsevaid sisepingeid ja nende lahenemist. Kuni 2005. aastani oli Metallica pidevalt "St. Angeri" promoturneel ning võttis seejärel aja maha.

Death Magnetic, Lulu ja Beyond Magnetic (2006–2011)

Detsembris 2006 andis Metallica välja DVD "The Videos 1989–2004", seda osteti 28 000 eksemplari esimesel nädalal ja see alustas Billboardi videote edetabelis kolmandalt kohalt. Metallica salvestas kitarridel-põhineva versiooni Ennio Morricone'i "The Ecstasy of Goldist" albumi "We All Love Ennio Morricone" jaoks (avaldati veebruaris 2007). "The Ecstasy of Gold" kõlanud peaaegu iga Metallica kontserdi algul alates 1980. aastatest.
Veebruaris 2006 teatas bänd aga, et loobub uue albumi salvestamisel kauaaegse produtsendi Bob Rocki teenetest (ta oli produtseerinud Metallica kõik albumid alates 1991. aastast). Uueks produtsendiks sai Rick Rubin, kes oli varem koostööd teinud selliste artistidega, nagu Red Hot Chili Peppers, Weezer, Audioslave, Slipknot, System Of A Down, Johnny Cash, LL Cool J, Jay-Z ja Slayer.
Metallica plaanis Death Magneticu välja anda 12. septembril 2008. 2. septembril 2008 hakkas üks prantsuse plaadipood Death Magneticut pea kaks nädalat varem, kui oli plaanitud. See võimaldas albumi levimist Napsteri-taolistel lehtedel. Kahtlustati, et Metallica või Warner Bros. algatavad selle prantsuse plaadipoe vastu kohtuasja, kuid nii see ei läinud. Trummar Lars Ulrich arvas, et see tuleb bändile pigem kasuks.
Death Magnetic müüs USA-s 490 000 eksemplari, see oli bändi viies album, mis debüteeris Billboardi edetabelis esikohal. Album püsis esikohal kolm nädalat järjest. Novembris 2008 lõppes Metallica plaadileping Warner Borsiga ja bänd kaalus järgmise albumi väljaandmist internetis.
14. jaanuaril 2009 anti teada, et Metallica võetakse 4. aprillil 2009 vastu rock'n'rolli kuulsuste halli ja et endine basskitarrist Newsted esineb koos bändiga tseremoonial. Esialgu teatati, et asja arutati ja et basskitarrist Trujillo nõustus mitte mängima, sest ta "tahtis näha "The Black Albumi" aegset bändi". Kuid "Master of Puppetsit" ja "Enter Sandmani" olid mõlemad, Trujillo ja Newsted laval. Ray Burton, Cliff Burtoni isa, võttis samuti tseremooniast osa. Metallica kutsus ka Dave Mustaine'i tseremooniale, kuid too keeldus, sest tal oli Euroopas turnee käsil.
Metallica, Slayer, Megadeth, ja Anthrax esinesid esimest korda koos 16. juunil 2010 Varssavis. Kontserti Sofias Bulgaarias 22. juunil 2010 kajastati otsepildis kinodes. Bändid mängisid koos ka Bukarestis 26. juunil 2010 ja İstanbulis 27. juunil 2010.
Metallica World Magnetic Tour lõppes 21. novembril 2010 Melbourne'is. Salvestised Austraalia ja Uus-Meremaa kontsertidest anti valja EP-del Six Feet Down Under ja Six Feet Down Under (part II). 26. novembril 2010 andis Metallica välja EP "Live at Grimey's".
15. juunil 2011 teatas Metallica, et on alustanud albumi salvestamist Lou Reediga. Tulemuseks oli album "Lulu" ja sellel oli 10 lugu. Album avaldati 16. oktoobril 2011.
Detsembris 2011 hakkas Metallica avaldama lugusid, mis nad salvestasid Death Magneticu ajal, kuid mis ei olnud albumil. 13. septembril 2011 andis bänd välja digitaalse EP "Beyond Magnetic" ainult iTunes'is, CDl ilmus see jaanuaris 2012.

"Metallica: Through The Never" ja Hardwired

Detsembris 2011 tähistas Metallica 4 kontserdiga Fillmore'is San Franciscos oma tegutsemise 30. aastapäeva. Kontserdil kõlasid laulud bändi repertuaarist, esitamisele tulid ka nende artistide lood, kes on Metallicat mõjutanud. Kontsertidel esinesid ka Dave Mustaine, Jason Newsted, Glenn Danzig, Ozzy Osbourne, Jerry Cantrell, Apocalyptica, Diamond Head'i liikmed ja King Diamond.
Novembris 2012 lahkus Metallica Warner Brosist ja lõi oma plaadifirma Blackened Recordings. Bänd on omandanud õigused oma kõigile stuudioalbumitele. 2013. aastal andis Metallica välja 3D-kontsertfilmi "Metallica: Through The Never".
2014. aasta esimesel poolel salvestas Metallica demo versiooni loost "Lords of Summer" turnee "Metallica By Request" tarbeks.
Metallica lasi välja albumi Hardwired... To Self Destruct 17.november 2016.